Populær værtshusholder lukker for fadølshanen | Tourist Update DK | Ugeavisen.dk
Du er her: Forside - Tourist Update - Tourist Update DK - Populær værtshusholder lukker for fadølshanen
- Vi flytter til Hamborg, når jeg stopper her. Men jeg kommer til at savne Vejers, siger Sigfred Atzen. Foto: Morten Nielsen.
Populær værtshusholder lukker for fadølshanen
09. oktober 2017 kl. 14:00
Om under en måned går manden bag Sigges Øl- og Vinstue på pension. Hans arbejdsliv har i høj grad rummet sætningen: "Zwei grosse, bitte" i sommerlandet i Vejers Strand.
Vejers Strand: I sommerperioden er omkring 50 procent af ekspeditionerne på tysk.
Men værtshusholder Sigfred Atzen, 63 år, behersker nu også det tyske sprog på modermålsniveau. Han stammer fra Tønder med en tysk mor fra Süderlügum et par kilometer syd for grænsen og en dansk far fra Sønderjylland, så hjemmet var topsproget.
En lille fadøl koster enten 30 kroner eller fire euro, og Sigfred Atzen kan vekselkurserne i hovedet.
Han har siden 2004 drevet værtshuset Sigges Øl- og Vinstue i Vejers Strand, men ved udgangen af denne sæson er det slut. Ved oktobers udgang har Sigfred Atzen skænket den sidste fadøl af det tyske mærke Hasseröder bag egen bardisk.
- Jeg går på efterløn, siger Sigfred Atzen, som har solgt inventar, goodwill og navnet til den nærliggende Vejers Grillbar.
Han bliver en mangelvare
Kunderne kan lide Sigfred Atzen, som er en meget talende person.
- Han bliver en mangelvare. Han laver altid fest og er god til at snakke med alle, siger Fie Pedersen, Blåvand, som har kendt "Sigge", siden han kom til egnen i 1989.
Sigfred Atzen har tidligere drevet værtshuse og diskoteker.
- I april 1968 blev jeg ansat på Missionshotellet i Tønder. Senere drev jeg værtshuset Carl Skomager og baren/diskoteket Vindrosen i Tønder, fortæller Sigfred Atzen.
Efter Tønder etablerede han sig på Rømø - også med en bar og diskotek, der hed Vindrosen.
I 1989 tog han med sin daværende samlever, Bodil, til Blåvand og indrettede restaurant Søhesten med 64 siddepladser.
Restauranten blev en succes, og det blev en travl tilværelse - måske også for travl. I 1994 fik Sigfred Atzen Naturstyrelsens tilladelse til at drive en af to salgsvogne med pølser og is på selve Vejers Strand, hvor der må køre biler.
Den drev han til 2004, da han syntes, at det blev for dyrt at opretholde tilladelsen til salgsvognen efter et udbud. Han var i mellemtiden blevet single, men havde truffet en ny kvinde og samme år gift.
Sigges Vinstue
Det er Inge Vad Wodskou, tidligere lærer og erhvervskvinde fra Varde, som ejer bygningen, der rummer Sigges Øl- og Vinstue.
Hun opførte bygningen efter Sigfred Atzens ønsker. Det gik rigtig godt. Mange tyske turister føler sig hjemme. I vinterhalvåret er der dog flest danske kunder.
I efteråret 2016 lavede Sigfred Atzen en event, et hundebryllup mellem en dansk og en tysk hund. Det var en protest mod tyske aktivister, som med jævne mellemrum pisker shitstorme op mod den danske hundelov. Det er ikke rimeligt debatniveau, mener Sigfred Atzen, som ville have, at hundebrylluppet i Vejers kunne dele sig på sociale medier som en modvægt.
Til oktober er det slut. Per 1. november er Sigge ude af sin vinstue.
I 13 år har Sigfred Atzen været gift med Christine Atzen, 68 år, fra Hamborg.
- Vi flytter til Hamborg, når jeg stopper her. Men jeg kommer til at savne Vejers, siger Sigfred Atzen.